(23)

Umeću se sljedeći članci 52.a, 52.b i 52.c: „Članak 52.a Potpore za mobilne mreže 4G i 5G 1. Potpore za mobilne mreže 4G i 5G spojive su s unutarnjim tržištem u skladu s člankom 107. stavkom 3. točke (a) Ugovora i izuzimaju se od obveze prijave iz članka 108. stavka 3. Ugovora ako su ispunjeni uvjeti utvrđeni u ovom članku i u poglavlju I. 2. Prihvatljivi troškovi su svi troškovi izgradnje, upravljanja i rada pasivne mobilne mreže. Maksimalni iznos potpore za projekt utvrdit će se na temelju natječajnog postupka odabira kako se zahtijeva stavkom 7. točkom (a). Ako se ulaganje provodi u skladu sa stavkom 7. točkom (b) bez natječajnog postupka odabira, iznos potpore za ulaganje ne smije premašiti razliku između prihvatljivih troškova i operativne dobiti ulaganja. Operativna dobit oduzima se od prihvatljivih troškova ex ante na temelju razumnih predviđanja i provjerene mehanizmom povrata sredstava ex post. 3. Ulaganje u mreže 5G nalazi se u područjima u kojima nisu uvedene mobilne mreže ili u kojima su dostupne samo mobilne mreže koje mogu podržati mobilne usluge do 3G i u kojima ne postoje mobilne mreže 4G ni 5G niti se njihovo uvođenje pouzdano planira u roku od tri godine od trenutka objave planirane mjere potpore ili u istom vremenskom okviru kao i uvođenje subvencionirane mreže. To se provjerava putem mapiranja i javnog savjetovanja u skladu sa stavkom 4. Ulaganje u mreže 4G nalazi se u područjima u kojima nisu uvedene mobilne mreže ili u kojima su dostupne samo mobilne mreže koje mogu podržati mobilne usluge do 2G i u kojima ne postoje mobilne mreže 3G, 4G ili 5G niti se njihovo uvođenje pouzdano planira u roku od tri godine od trenutka objave planirane mjere potpore ili u istom vremenskom okviru kao i uvođenje subvencionirane mreže, što ne smije biti kraće od dvije godine, a provjerava se putem mapiranja i javnog savjetovanja u skladu sa stavkom 4. 4. Mapiranje i javno savjetovanje iz stavka 3. moraju ispuniti sve sljedeće zahtjeve: (a) mapiranjem se jasno utvrđuju zemljopisna ciljna područja koja se namjeravaju obuhvatiti javnom intervencijom i uzimaju se u obzir sve sadašnje mobilne mreže, ovisno o vrsti ulaganja. Mapiranje se provodi na temelju mreža od najviše 100 x 100 metara. Mapiranje se uvijek provjerava putem javnog savjetovanja; (b) javno savjetovanje provodi nadležno javno tijelo objavljivanjem glavnih značajki planirane mjere i popisa ciljnih geografskih područja utvrđenih postupkom mapiranja u skladu s točkom (a) na odgovarajućim internetskim stranicama (uključujući na nacionalnoj razini). Javnim savjetovanjem pozivaju se zainteresirane strane da komentiraju mjeru i dostave potkrijepljene informacije u skladu sa stavkom (a) o svojim mobilnim mrežama u ciljnom području koje već postoje ili se pouzdano planiraju uvesti u roku od tri godine od trenutka objave planirane mjere potpore. Ako davatelj potpore propiše vremenski okvir kraći ili dulji od tri godine za uvođenje subvencionirane infrastrukture, isti vremenski okvir, koji ne smije biti kraći od dvije godine, mora se osigurati i za procjenu jesu li mreže iz prethodne rečenice pouzdano planirane za uvođenje. Javno savjetovanje traje najmanje 30 dana. 5. Infrastruktura za koju je dodijeljena potpora ne uzima se u obzir za ispunjavanje obveza u smislu pokrivenosti operatora mobilnih mreža koje proizlaze iz uvjeta dozvole za uporabu radiofrekvencijskog spektra 4G i 5G. 6. Projekt kojem se dodjeljuje potpora donosi veliko poboljšanje (skokovita promjena) u odnosu na mreže koje već postoje ili se njihovo uvođenje pouzdano planira u roku od tri godine od trenutka objave planirane mjere potpore ili u istom vremenskom okviru kao uvođenje subvencionirane mreže, što ne smije biti kraće od dvije godine u skladu sa stavkom 4. Skokovita promjena događa se ako subvencionirana intervencija dovede do velikih novih ulaganja u mobilnu mrežu, a subvencioniranom se mrežom na tržište uvedu velike nove mogućnosti u smislu dostupnosti, kapaciteta, brzine i tržišnog natjecanja u području mobilnih usluga u odnosu na postojeće ili pouzdano planirane mreže. Projekt mora osigurati veliko novo ulaganje u pasivnu infrastrukturu koje nadilazi marginalna ulaganja koja se odnose samo na nadogradnju aktivnih komponenti mreže. 7. Potpore se dodjeljuju kako slijedi: (a) potpore se dodjeljuju pružateljima elektroničkih komunikacijskih mreža i usluga na temelju otvorenog, transparentnog i nediskriminatornog natječajnog postupka odabira u skladu s načelima pravila javne nabave i uz poštovanje načela tehnološke neutralnosti, ne dovodeći u pitanje primjenjiva pravila javne nabave, na temelju ekonomski najpovoljnije ponude. Za potrebe natječajnog postupka odabira tijelo koje dodjeljuje potporu unaprijed utvrđuje objektivne, transparentne i nediskriminatorne kvalitativne kriterije za dodjelu koji se moraju ocijeniti u odnosu na zatraženi iznos potpore. Uz sline uvjete kvalitete potpora će se dodijeliti ponuditelju s najmanjim zatraženim iznosom potpore. (b) ako se potpore dodjeljuju bez natječajnog postupka odabira tijelu javne vlasti za uvođenje pasivne mobilne mreže i upravljanje njome, izravno ili putem internog subjekta, to tijelo javne vlasti, odnosno interni subjekt, pružaju samo veleprodajne usluge koristeći subvencioniranu mrežu. Javno tijelo dužno je osigurati računovodstveno razdvajanje sredstava koja se koriste za funkcioniranje mreže i ostalih sredstava kojima raspolaže. Svaka koncesija ili drugo odobravanje trećoj strani da izgradi mrežu ili upravlja njome, dodjeljuje se putem otvorenog, transparentnog, nediskriminatornog natječajnog postupka odabira u skladu s načelima pravila javne nabave i uz poštovanje načela tehnološke neutralnosti, ne dovodeći u pitanje primjenjiva pravila javne nabave, na temelju ekonomski najpovoljnije ponude. 8. Rad subvencionirane mreže omogućuje najširi mogući aktivni i pasivni veleprodajni pristup u skladu s člankom 2. točkom 139. pod poštenim i nediskriminatornim uvjetima. Aktivni veleprodajni pristup odobrava na najmanje sedam godina, a pravo veleprodajnog pristupa fizičkoj infrastrukturi, uključujući vodove ili stupove nema vremenskog ograničenja. Isti uvjeti pristupa primjenjuju se na cjelokupnu subvencioniranu mrežu, uključujući dijelove takve mreže na kojima se upotrebljavaju postojeće infrastrukture. Obveze pristupa izvršavaju se bez obzira na bilo kakvu promjenu vlasništva nad subvencioniranom mrežom, upravljanja njome ili njezina funkcioniranja. U slučaju potpora za izgradnju vodova, oni moraju biti dovoljno veliki za barem sve postojeće operatore mobilnih mreža. 9. Cijena veleprodajnog pristupa temelji se na jednoj od sljedećih referentnih vrijednosti: i. prosječne objavljene veleprodajne cijene koje prevladavaju u drugim usporedivim, konkurentnijim područjima države članice ili Unije; ili ii. u nedostatku takvih objavljenih cijena, regulirane cijene koje je nacionalno regulatorno tijelo već odredilo ili odobrilo za dotična tržišta i usluge; ili iii. ako nema takvih objavljenih ili reguliranih cijena, određivanje cijena mora biti u skladu s troškovnom usmjerenošću i metodologijom propisanom u skladu sa sektorskim regulatornim okvirom. Ne dovodeći u pitanje nadležnosti nacionalnog regulatornog tijela na temelju regulatornog okvira, s nacionalnim regulatornim tijelom mora se savjetovati o uvjetima pristupa, uključujući o cijenama, i o sporovima koji se odnose na primjenu ovog članka. 10. Države članice uvode mehanizam praćenja i povrata sredstava ako iznos potpore dodijeljene za projekt premašuje 10 milijuna EUR. 11. Upotreba javno financirane mreže 4G ili 5G za pružanje fiksnih usluga bežičnog pristupa dopušteno je samo kako slijedi: (a) U područjima u kojima ne postoji mreža koja može pouzdano osigurati brzine preuzimanja od najmanje 30 Mbps niti se pouzdano planira u roku od tri godine od trenutka objave planirane mjere potpore ili u istom vremenskom okviru kao i uvođenje subvencionirane mreže, što ne smije biti kraće od dvije godine, ako su ispunjeni sljedeći kumulativni uvjeti: i. mapiranjem i javnim savjetovanjem uzimaju se u obzir i postojeće ili pouzdano planirane fiksne širokopojasne mreže utvrđene u skladu s člankom 52. stavkom 4.; ii. podržanim rješenjem 4G ili 5G fiksnog bežičnog pristupa mogu se pouzdano osigurati brzine preuzimanja od najmanje 30 Mbps te barem udvostručiti brzina preuzimanja i učitavanja u odnosu na postojeće ili pouzdano planirane fiksne mreže u tim područjima. (b) U područjima u kojima ne postoji mreža koja može pouzdano osigurati brzine preuzimanja od najmanje 100 Mbps niti se pouzdano planira u roku od tri godine od trenutka objave planirane mjere potpore ili u istom vremenskom okviru kao i uvođenje subvencionirane mreže, što ne smije biti kraće od dvije godine, ako su ispunjeni sljedeći kumulativni uvjeti: i. mapiranjem i javnim savjetovanjem uzimaju se u obzir i postojeće ili pouzdano planirane fiksne širokopojasne mreže utvrđene u skladu s člankom 52. stavkom 4.; ii. podržanim rješenjem 4G ili 5G fiksnog bežičnog pristupa mogu se pouzdano osigurati brzine preuzimanja od najmanje 300 Mbps i učitavanja od 100 Mbps te barem udvostručiti brzina preuzimanja i učitavanja u odnosu na postojeće ili pouzdano planirane fiksne mreže u tim područjima. Članak 52.b Potpore za projekte od zajedničkog interesa u području transeuropske infrastrukture za digitalno povezivanje 1. Potpore za projekte od zajedničkog interesa u području transeuropske infrastrukture za digitalno povezivanje koji se financiraju na temelju Uredbe (EU) 2021/1153 Europskog parlamenta i Vijeća ili projekte koji su dobili oznaku kvalitete „pečat izvrsnosti” na temelju te Uredbe spojive su s unutarnjim tržištem u smislu članka 107. stavka 3. Ugovora i izuzimaju se od obveze prijave iz članka 108. stavka 3. Ugovora ako su ispunjeni uvjeti utvrđeni u ovom članku i u poglavlju I. 2. Projekti će ispunjavati opće kumulativne uvjete spojivosti utvrđene u stavku 3. Osim toga, oni će spadati u jednu od kategorija prihvatljivih projekata utvrđenih u stavku 4. i moraju ispunjavati sve posebne uvjete spojivosti za odgovarajuću kategoriju utvrđenu u tom stavku. U područje primjene izuzeća iz stavka 1. ući će samo projekti koji se odnose isključivo na elemente i subjekte u svakoj relevantnoj kategoriji iz stavka 4. 3. Opći kumulativni uvjeti spojivosti bit će sljedeći: (a) korisnik potpore osigurava financijski doprinos od najmanje 25 % prihvatljivih troškova iz vlastitih izvora ili vanjskim financiranjem koje ne sadržava bilo kakvu javnu financijsku potporu. Ako se 25 % doprinosa korisnika osigurava vanjskim financiranjem s pomoću platforme za ulaganja koja kombinira različite izvore financiranja, uvjet da vanjsko financiranje ne smije sadržavati nikakvu javnu financijsku potporu utvrđen u prethodnoj rečenici zamjenjuje se zahtjevom da platforma uključuje najmanje 30 % privatnih ulaganja; (b) za potporu su prihvatljivi samo troškovi koji predstavljaju prihvatljive troškove ulaganja na temelju Uredbe (EU) 2021/1153 za uvođenje infrastrukture. (c) projekt se mora odabrati u skladu s Uredbom (EU) 2021/1153 na jedan od sljedećih načina: i. neovisni financijski posrednik kojeg imenuje Europska komisija na temelju zajednički dogovorenih smjernica za ulaganje; ii. Komisija putem konkurentnog natječajnog postupka koji se temelji na jasnim, transparentnim i nediskriminatornim kriterijima; iii. neovisni stručnjaci koje imenuje Komisija; (d) projektom se moraju osigurati mogućnosti za povezivanje koje nadilaze zahtjeve iz postojećih pravnih obveza, npr. iz dozvole za uporabu radiofrekvencijskog spektra; (e) projektom se mora osigurati otvoren veleprodajni pristup trećim stranama, uključujući izdvajanje pod poštenim, razumnim i nediskriminatornim uvjetima u skladu s člankom 52. stavcima 7. i 8. ili, prema potrebi, člankom 52.a stavcima 8. i 9.; 4. Kategorije prihvatljivih projekata i posebni kumulativni uvjeti spojivosti koji se na njih primjenjuju bit će kako slijedi: (a) ulaganja u uvođenje prekogranične dionice koridora 5G duž prometnog koridora utvrđenog u smjernicama za transeuropske prometne mreže u skladu s Uredbom (EU) br. 1315/2013 (koridori mreže TEN-T) koja ispunjavaju sljedeće posebne kumulativne uvjete: i. projekt se sastoji od prekogranične dionice koridora 5G koja prelazi granicu između dviju ili više država članica ili prelazi granicu barem jedne države članice i barem jedne zemlje Europskog gospodarskog prostora; ii. Ukupne prekogranične dionice 5G koridora smještene u državi članici ne smiju predstavljati više od 15 % ukupne duljine 5G koridora duž osnovne transeuropske prometne mreže u toj državi članici koji nisu obuhvaćeni postojećim pravnim obvezama, kao što su one povezane s pravom na uporabu radiofrekvencijskog spektra. Iznimno, ako država članica podupire uvođenje prekograničnih 5G koridora duž svoje sveobuhvatne transeuropske prometne mreže, ukupne prekogranične dionice 5G koridora smještene u toj državi članici ne smiju predstavljati više od 15 % ukupne duljine 5G koridora duž sveobuhvatne transeuropske prometne mreže u toj državi članici koji nisu obuhvaćeni nikakvim postojećim pravnim obvezama, kao što su one povezane s pravom na uporabu radiofrekvencijskog spektra; iii. projekt osigurava veliko novo ulaganje u 5G mobilnu mrežu prilagođenu za povezane i automatizirane usluge mobilnosti, koje nadilazi marginalna ulaganja koja se odnose samo na nadogradnju aktivnih komponenti mreže; iv. projekt podupire uvođenje nove pasivne infrastrukture samo ako se postojeća pasivna infrastruktura ne može ponovno upotrijebiti. (b) Ulaganja u uvođenje prekograničnog dijela paneuropske terabitne mrežne okosnice koja povezivanjem određenih računalnih objekata, superračunalnih objekata i podatkovne infrastrukture podržava ciljeve Zajedničkog poduzeća za europsko računalstvo visokih performansi, koja ispunjavaju posebne kumulativne uvjete: i. projekt uvodi ili pribavlja sredstva za povezivanje, uključujući neotuđiva prava korištenja, svjetlovodne niti bez prijenosne opreme ili opremu, za izgradnju prekogranične dionice paneuropske mrežne okosnice koja omogućuje međusobno povezivanje s neograničenom povezivošću, uz najmanje 1 Tbps, najmanje dvaju računalnih objekata, superračunalnih postrojenja ili podatkovne infrastrukture koji su: 1. subjekti domaćini Zajedničkog poduzeća za europsko računalstvo visokih performansi, osnovanog u skladu s Uredbom Vijeća (EU) 2018/1488 (*) ili su istraživačke infrastrukture i druge računalne i podatkovne infrastrukture koje podupiru vodeće inicijative i misije u području istraživanja utvrđene u Uredbi (EU) 2021/695 Europskog parlamenta i Vijeća (**) i Uredbi Vijeća (EZ) 723/2009 koje doprinose ciljevima Zajedničkog poduzeća za europsko računalstvo visokih performansi; i 2. nalaze se u barem dvije države članice ili barem jednoj državi članici i barem jednoj članici europskog istraživačkog prostora; ii. projekt osigurava veliko novo ulaganje u mrežnu okosnicu koje nadilazi marginalna ulaganja kao što su ulaganja povezana samo s nadogradnjom softvera ili licenciranjem; iii. nabava kapaciteta i/ili opreme provodi se postupkom javne nabave. iv. projekt podupire uvođenje nove pasivne infrastrukture samo ako se postojeća pasivna infrastruktura ne može ponovno upotrijebiti. (c) ulaganja u uvođenje prekograničnih dionica mrežne okosnice koja povezuje infrastrukture oblaka određenih socioekonomskih pokretača koja ispunjavaju sljedeće posebne kumulativne uvjete: i. projekt povezuje infrastrukture oblaka socioekonomskih pokretača koji su javne uprave ili javni ili privatni subjekti kojima je povjereno obavljanje usluga od općeg interesa ili usluga od općeg gospodarskog interesa u smislu članka 106. stavka 2. Ugovora; ii. projekt se sastoji od prekogranične dionice uvođenja novih prekograničnih mrežnih okosnica ili krupne nadogradnje postojećih i 1. prelazi granicu između dviju ili više država članica; ili 2. prelazi granicu između barem jedne države članice i barem jedne zemlje Europskog gospodarskog prostora; iii. projektom su obuhvaćena barem dva prihvatljiva socioekonomska pokretača iz točke i., od kojih svaki djeluje u drugoj državi članici ili u jednoj državi članici i jednoj zemlji Europskog gospodarskog prostora; iv. projekt osigurava veliko novo ulaganje u mrežnu okosnicu koje nadilazi marginalna ulaganja kao što su ulaganja povezana samo s nadogradnjom softvera ili licenciranjem. Projekt mora omogućiti simetrične brzine preuzimanja i učitavanja barem od višekratnika 10 Gbps; v. projekt podupire uvođenje nove pasivne infrastrukture samo ako se postojeća pasivna infrastruktura ne može ponovno upotrijebiti. (d) ulaganja u postavljanje podmorskih kabelske mreže koja udovoljavaju sljedećim posebnim kumulativnim uvjetima: i. projekt se sastoji od prekogranične dionice podmorske kabelske mreže koja 1. prelazi granicu između dviju ili više država članica ili 2. prelazi granicu barem jedne države članice i barem jedne zemlje Europskog gospodarskog prostora. Alternativno, subjekt koji prima potporu dužan je osigurati samo pružanje veleprodajnih usluga, a infrastruktura za koju je dodijeljena potpora poboljšava povezanost europskih najudaljenijih regija, prekomorskih područja ili otočnih regija, čak i unutar jedne države članice; ii. projekt se ne smije odnositi na projekte na pravcima koji su već pokriveni dvjema postojećim ili planiranim okosnicama infrastrukture; iii. projekt osigurava veliko novo ulaganje u podmorsku kabelsku mrežu uvođenjem novog podmorskog kabela ili povezivanjem s postojećim podmorskim kabelom, koje rješava probleme zalihosti i nadilazi marginalna ulaganja. Projekt omogućuje simetrične brzine preuzimanja i učitavanja od najmanje 1 Gbps; iv. projekt podupire uvođenje nove pasivne infrastrukture samo ako se postojeća pasivna infrastruktura ne može ponovno upotrijebiti. Članak 52.c Bonovi za povezivanje 1. Potpore u obliku programa bonova za povezivanje radi lakšeg rada na daljinu, obrazovanja putem interneta i pružanja usluge osposobljavanja, kao i za MSP-ove, spojive su s unutarnjim tržištem u skladu s člankom 107. stavkom 3. Ugovora i izuzimaju se od obveze prijave iz članka 108. stavka 3. Ugovora ako su ispunjeni uvjeti utvrđeni u ovom članku i u poglavlju I. 2. Program bonova ne smije trajati dulje od 24 mjeseca. 3. Prihvatljive su sljedeće kategorije programa bonova: (a) Programi bonova dostupni potrošačima za pretplatu na novu uslugu širokopojasnog pristupa internetu ili nadogradnju trenutačne pretplate na uslugu kojom se osiguravaju brzine preuzimanja od najmanje 30 Mbps, pod uvjetom da su svi pružatelji elektroničkih komunikacijskih usluga koje mogu pouzdano osigurati brzine preuzimanja od najmanje 30 Mbps prihvatljivi u okviru programa bonova, a bonovi se ne dodjeljuju za promjenu pružatelja usluga koji pružaju iste brzine ni za nadogradnje postojeće pretplate za brzine preuzimanja od najmanje 30 Mbps; (b) Programi bonova dostupni MSP-ovima za pretplatu na novu uslugu širokopojasnog pristupa internetu ili nadogradnju trenutačne pretplate na uslugu kojom se osiguravaju brzine preuzimanja od najmanje 100 Mbps, pod uvjetom da su svi pružatelji koji mogu pouzdano osigurati brzine preuzimanja od najmanje 100 Mbps prihvatljivi u okviru programa bonova, a bonovi se ne dodjeljuju za promjenu pružatelja koji pružaju iste brzine ili nadogradnje postojeće pretplate od za brzine preuzimanja od najmanje 100 Mbps. 4. Bonovi pokrivaju do 50 % ukupnih troškova postavljanja i mjesečne naknade za pretplatu na uslugu širokopojasnog pristupa internetu brzinama navedenima u stavku 3., bilo samostalno ili kao dio paketa usluga, koje uključuju barem potrebnu terminalnu opremu (modem/router) za pristup internetu brzinom navedenom u stavku 3. Bon plaćaju javna tijela izravno krajnjim korisnicima ili izravno pružatelju usluga kojeg odaberu krajnji korisnici, a u tom se slučaju iznos vaučera bona oduzima od računa krajnjih korisnika. 5. Bonovi su dostupni potrošačima ili MSP-ovima samo u područjima u kojima postoji barem jedna postojeća mreža koja može pouzdano osigurati brzine navedene u stavku 3., što se provjerava mapiranjem i javnim savjetovanjem. U postupku mapiranja i javnom savjetovanju utvrđuju se ciljna zemljopisna područja obuhvaćena barem jednom mrežom koja može pouzdano osigurati brzinu navedenu u stavku 3. tijekom trajanja programa bonova, kao i prihvatljivi pružatelji prisutni na tom području, te se prikupljaju informacije za izračun vlastitog tržišnog udjela. Mapiranje se provodi i. za fiksne žičane mreže na razini adrese za objekte kojima je dostupna mogućnost pristupa i ii. za fiksne mreže s bežičnim pristupom ili mobilne mreže na razini adrese za objekte kojima je dostupna mogućnost pristupa ili na temelju mreža od najviše 100 x 100 metara. Mapiranje se uvijek provjerava putem javnog savjetovanja; Javno savjetovanje provodi nadležno javno tijelo objavljivanjem glavnih značajki planirane mjere i popisa ciljnih zemljopisnih područja utvrđenih postupkom mapiranja na odgovarajućim internetskim stranicama, među ostalim i na nacionalnoj razini. U okviru javnog savjetovanja zainteresirane strane pozivaju se da iznesu primjedbe na nacrt mjere i dostave obrazložene informacije o svojim postojećim mrežama koje mogu pouzdano osigurati brzinu navedenu u stavku 3. Javno savjetovanje traje najmanje 30 dana. 6. Program bonova mora biti u skladu s načelom tehnološke neutralnosti u smislu da se bonovi mogu koristiti za pretplate na usluge bilo kojeg operatora koji pouzdano može osigurati brzine navedene u stavku 3. preko postojeće širokopojasne mreže, bez obzira na tehnologije koje se koriste. Kako bi se potrošačima ili MSP-ovima olakšao odabir, na internetu se objavljuje popis prihvatljivih pružatelja usluga za svako ciljno zemljopisno područje, a svi zainteresirani pružatelji usluga imaju pravo podnijeti zahtjev da budu na tom popisu, na temelju otvorenih, transparentnih i nediskriminatornih kriterija. 7. U slučajevima kada je pružatelj usluge širokopojasnog pristupa internetu vertikalno integriran i ima maloprodajni tržišni udio veći od 25 %, da bi bio prihvatljiv, on mora na odgovarajućem tržištu veleprodajnog pristupa ponuditi barem jedan proizvod za veleprodajni pristup koji jamči da tražitelj pristupa može pouzdano pružati maloprodajnu uslugu brzinom navedenom u stavku 3., pod otvorenim, transparentnim i nediskriminatornim uvjetima. Cijena veleprodajnog pristupa utvrđuje se na temelju jedne od sljedećih referentnih vrijednosti: i. prosječne objavljene veleprodajne cijene koje prevladavaju u drugim usporedivim, konkurentnijim područjima države članice ili Unije; ili ii. u nedostatku takvih objavljenih cijena, regulirane cijene koje je nacionalno regulatorno tijelo već odredilo ili odobrilo za dotična tržišta i usluge; ili iii. nedostatku takvih objavljenih ili reguliranih cijena, određivanje cijena mora biti u skladu s troškovnom usmjerenošću i metodologijom propisanom u skladu sa sektorskim regulatornim okvirom. Ne dovodeći u pitanje nadležnosti nacionalnog regulatornog tijela na temelju regulatornog okvira, s nacionalnim regulatornim tijelom mora se savjetovati o uvjetima pristupa, uključujući o cijenama, i o sporovima koji se odnose na primjenu ovog članka.” (*) Uredba Vijeća (EU) 2018/1488 od 28. rujna 2018. o osnivanju Zajedničkog poduzeća za europsko računalstvo visokih performansi (SL L 252, 8.10.2018., str. 1.)." (**) Uredba (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013 (SL L 170, 12.5.2021., str. 1.).”;"